Strenger wette oor rook op pad(Foto: Unsplash) Die regering beoog om veel strenger wetgewing oor rook – wat ook e-sigarette insluit – in werking te stel. Dit sal onder meer ŉ algehele verbod op rook in sekere plekke insluit. Die departement van gesondheid het die voorgestelde wetgewing in die Staatskoerant bekend gemaak. Dit is gemik daarop om vorige wetgewing te herroep en Suid-Afrikaanse wetgewing oor tabakbeheer met die Wêreldgesondheidsorganisasie (WGO) se raamwerk oor tabakbeheer te laat strook. Die wetsontwerp (Control of Tobacco Products and Electronic Delivery Systems Bill) maak onder meer voorsiening vir ŉ verbod op die verkoop van sigarette deur muntoutomate en rook in voertuie waar kinders jonger as 18, of ŉ ander persoon, in die voertuig teenwoordig is. In hierdie stadium word rook in plekke soos kroeë, restaurante en tavernes nog toegelaat, mits die rookarea nie meer as ŉ kwart van die oppervlak beslaan nie. Indien die wetsontwerp deurgevoer word, sal ŉ algehele verbod in hierdie plekke geld. Die wetsontwerp verbied ook rook in ŉ geslote openbare ruimte of werkplek, geslote gemeenskaplike ruimtes in woonkomplekse en gesondheidsfasiliteite wat rehabilitasiesentrums uitsluit. Dit bepaal voorts dat rook verbied word by ŉ private woning wat vir enige kommersiële kindersorgbedrywigheid gebruik word en verbied rook in ŉ private woning waar ŉ huis- of tuinwerker teenwoordig is. E-sigarette en damprooktoestelle gaan ingevolge die wetsontwerp ook veel strenger beheer word. Verkope van dié middels en toestelle het die afgelope paar jaar beduidend toegeneem, maar is nie in die verlede onderwerp aan dieselfde streng bepalings as dié vir sogenaamde tradisionele tabakprodukte nie. Damprook of die gebruik van e-toestelle sal nou, nes sigarette, op sekere plekke verbode wees en slegs eenvoudige verpakking – met duidelike gesondheidswaarskuwings – sal toegelaat word. Die wetgewing gee ook aan die minister die mag om enige middel of bestanddeel wat ŉ spesifieke kleur, geur en reuk skep of uitwerking op ŉ verbruiker het, te verbied. Dit kan beteken verskeie damprook‑produkte sal voortaan taboe wees. Swaar strawwe word voorgestel vir oortredings, afhangend van die erns daarvan. Rook in ŉ geslote openbare ruimte of werkplek is onder meer strafbaar met ŉ boete of tronkstraf van drie maande (of albei). Die wetsontwerp is in 2018 die eerste keer vir kommentaar bekend gestel en sal nou binne die volgende paar weke aan die Nasionale Vergadering vir oorweging voorgelê word.